b'\n_START_ARTICLE_\nTPG Capital\n_START_SECTION_\nLBO-buumi 2006\xe2\x80\x932007\n_START_PARAGRAPH_\nTexas Pacific Group oli yksi innokkaimmista toimijoista ajanjaksolle 2006\xe2\x80\x932007 sijoittuneessa velkavetoisten yritysostojen (LBO) buumissa. TPG osallistui eri kumppaneiden kanssa lukuisiin miljardiluokan yritysostoihin. 1. joulukuuta 2006 yhti\xc3\xb6 kertoi suunnittelevansa yhdess\xc3\xa4 Kohlberg Kravis Robertsin kanssa enn\xc3\xa4tyksellist\xc3\xa4, 100 miljardin dollarin LBO-kauppaa. Liiketoimi, jota ei kuitenkaan toteutettu, olisi kohdistunut Yhdysvaltain toiseksi suurimpaan v\xc3\xa4hitt\xc3\xa4iskauppaketjuun, Home Depotiin. Suurin haaviin j\xc3\xa4\xc3\xa4nyt kohde oli TXU-energiayhti\xc3\xb6 eli nykyinen Energy Future Holdings Corporation. TPG:n, Kohlberg Kravis Robertsin ja Goldman Sachs Capital Partnersin vet\xc3\xa4m\xc3\xa4 joukko osti yrityksen 44,37 miljardilla dollarilla, joka on kaikkien aikojen suurin velkavetoinen yritysosto. Vuoden 2006 aikana TPG Capital teki kauppoja kaikkiaan 101 miljardin dollarin edest\xc3\xa4, mik\xc3\xa4 oli alan suurin m\xc3\xa4\xc3\xa4r\xc3\xa4. Kev\xc3\xa4ttalvella 2007 Texas Pacific Group vaihtoi nimens\xc3\xa4 TPG Capitaliksi.\n_START_SECTION_\nMerkitt\xc3\xa4vimm\xc3\xa4t tappiot\n_START_PARAGRAPH_\nEr\xc3\xa4s TPG Capitalin viime aikojen suurimmista tappioista syntyi, kun se sijoitti 7. huhtikuuta 2008 kaksi miljardia dollaria yhdysvaltalaisen Washington Mutual -s\xc3\xa4\xc3\xa4st\xc3\xb6pankin osakkeisiin. Kun liittovaltio otti h\xc3\xa4t\xc3\xa4toimena pankin haltuunsa 25. syyskuuta 2008, sen suurimmalle osakkeenomistajalle TPG:lle aiheutui 1,35 miljardin dollarin tappiot. Helmikuussa 2009 puolestaan TPG:n portfolioyritys Aleris International Inc. hakeutui Chapter 11 -uudelleenj\xc3\xa4rjestelyyn Yhdysvaltain toimintojensa osalta, jonka my\xc3\xb6t\xc3\xa4 TPG menetti noin 830 miljoonaa dollaria. TPG hankki alumiinin tuottaja Aleriksen 3,3 miljardilla dollarilla joulukuussa 2006.'